ตลาดหุ้นจีนปิดร่วงระนาว 3.42%
 ดัชนี SSE Composite ตลาดหุ้นจีนปิดวันนี้ที่ 3,664.29 จุด ลดลง 129.82 จุด หรือ 3.42%
20 ส.ค. 2558

ผู้สื่อข่าวรายงานว่า ดัชนีเซี่ยงไฮ้คอมโพสิตตลาดหุ้นจีนปิดภาคเช้าปรับตัวลง เนื่องจากความกังวลเกี่ยวกับเศรษฐกิจที่ชะลอตัวลง และเงินหยวนที่อ่อนค่าลง จะเป็นปัจจัยที่กระตุ้นให้กระแสเงินทุนไหลออกจากจีน แม้ว่า ธนาคารกลางจีนจะได้อัดฉีดเงินเข้าสู่ระบบอย่างต่อเนื่องแล้วก็ตาม ทั้งนี้ภาคเช้าดัชนีเซี่ยงไฮ้คอมโพสิตปิดเช้าปรับตัวลง 0.4% แตะ 3,779.10 จุด
สำนักข่าวซินหัวรายงานว่า ดัชนีเซี่ยงไฮ้คอมโพสิตปิดตลาดภาคบ่ายร่วง 129.82 จุด หรือ 3.42% ปิดที่ 3,664.29 จุด ส่วนดัชนีหุ้นเสิ้นเจิ้นร่วง 2.90% ปิดที่ 12,584.58
ตลาดหุ้นจีนร่วงลงแม้ว่าธนาคารกลางจีนได้อัดฉีดเม็ดเงินเข้าสู่ระบบการเงินภายในประเทศในวันนี้ ด้วยวงเงินสูงสุดในรอบเกือบ 19 เดือน หรือนับตั้งแต่วันที่ 28 ม.ค.2557
ทั้งนี้ ธนาคารกลางจีนได้อัดฉีดเงินเข้าสู่ระบบการเงินมูลค่า 1.20 แสนล้านหยวน หรือ 1.877 หมื่นล้านดอลลาร์ ผ่านทางข้อตกลงซื้อพันธบัตรโดยมีสัญญาขายคืน (reverse repo)